Əlidir, Əli (Növrəs İman)
İsmi-vəsiyyinən vəliyyi-Xuda, 
Şiri-pərvərdigar Əlidir, Əli.
Edən bədənləri sərindən cüda, 
Sahibi-Zülfüqar Əlidir, Əli.

Gəlibdi mövcuda külli-kainat,
Vəhş ilə, teyr ilə, insan, heyvanat.
Heç kimsədən yoxdu bir zərrə nicat, 
Axırda sahibkar Əlidir, Əli.

Gətirən Məhəmməd dinin aşkara, 
Tanıdan məxluqu pərvərdigara.
Uçar ruh bədəndən, gedər məzara,
O gündən xəbərdar Əlidir, Əli.

Siratəlmüstəqim, vəzn ilə mizan, 
Səqirən, kəbirən şefeyi-üsyan, 
Qismi-nari-cəhim, cənnəti-Rizvan, 
Onlara xiridar Əlidir, Əli.

Dünyadır - fanidir, üqbadır belə, 
Cəmi məxluqatı salıb müşgülə.
İman, sübhü məsa sən gətir dilə,
Dar gündə mədədkar Əlidir, Əli.

XX əsrin qoşmaları
Dini şeirlər